Απόφαση της Επιτροπής

της 17ης Οκτωβρίου 2001

με την οποία επιτρέπεται στο Ηνωμένο Βασίλειο να χορηγήσει ενίσχυση σε δύο ανθρακοπαραγωγούς μονάδες για την περίοδο 2000 και 2001

[κοινοποιηθείσα υπό τον αριθμό Ε(2001) 3081]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2002/82/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 9 παράγραφος 4,

Εκτιμώντας τα ακόλουθα:

I

(1) Με επιστολή του στις 8 Αυγούστου 2001, το Ηνωμένο Βασίλειο κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/EΚΑΧ, ότι σκοπεύει να χορηγήσει χρηματοδοτική ενίσχυση στην ανθρακοπαραγωγό μονάδα "Longannet Mine" της εταιρείας Mining (Scotland) Ltd για την περίοδο από 17 Aπριλίου έως 31 Δεκεμβρίου 2000 και για το 2001.

(2) Επίσης, με επιστολή του στις 3 Σεπτεμβρίου 2001, το Ηνωμένο Βασίλειο κοινοποίησε στην Επιτροπή, σύμφωνα με το άρθρο 9 παράγραφος 1 της απόφασης αριθ. 3632/93/EΚΑΧ, ότι σκοπεύει να χορηγήσει χρηματοδοτική ενίσχυση στην ανθρακοπαραγωγό μονάδα "Aberpergwm Colliery" της εταιρείας Anthracite Mining Ltd για το 2001.

(3) Με βάση τις πληροφορίες που διαβίβασε το Ηνωμένο Βασίλειο, ζητείται από την Επιτροπή να λάβει απόφαση σχετικά με την ενίσχυση λειτουργίας ύψους 5397000 λιρών στερλινών προκειμένου να καλυφθούν ειδικές απώλειες λειτουργίας της Longannet Mine, συγκεκριμένα ύψους 2190000 λιρών στερλινών για την περίοδο από 17 Aπριλίου έως 31 Δεκεμβρίου 2000 και 3207000 λιρών στερλινών για το 2001. Ζητείται επίσης από την Επιτροπή να λάβει απόφαση σχετικά με την ενίσχυση λειτουργίας ύψους 1031066 λιρών στερλινών προκειμένου να καλυφθούν απώλειες λειτουργίας της Aberpergwm Colliery για το 2001.

(4) Tα χρηματοδοτικά μέτρα καλύπτονται από το άρθρο 1 της απόφασης αριθ. 3632/93/EΚΑΧ. Η Επιτροπή οφείλει επομένως να λάβει απόφαση επί των μέτρων αυτών σύμφωνα με το άρθρο 9 παράγραφος 4 της απόφασης. Η έγκριση της Επιτροπής υπόκειται στους γενικούς στόχους και τα κριτήρια που ορίζει το άρθρο 2 της απόφασης αριθ. 3632/93/ΕΚΑΧ καί στά είδικά στα κριτήρια που ορίζει το άρθρο 3 της εν λόγω απόφασης, και πρέπει να είναι σύμφωνη με την ορθή λειτουργία της κοινής αγοράς. Επιπλέον, κατά την εκτίμησή της, η Επιτροπή ελέγχει, σύμφωνα με το άρθρο 9 παράγραφος 6 της απόφασης, εάν τα μέτρα είναι σύμφωνα με το σχέδιο εκσυγχρονισμού, εξορθολογισμού και αναδιάρθρωσης της ανθρακοβιομηχανίας του Ηνωμένου Βασιλείου, το οποίο έχει εγκρίνει η Επιτροπή με την απόφαση 2001/114/EΚΑΧ(2) και την απόφαση 2001/597/ΕΚΑΧ(3) (στο εξής αναφερόμενο ως "σχέδιο αναδιάρθρωσης").

II

(5) Με το ποσό των 5397000 λιρών στερλινών που προτείνει να χορηγήσει το Ηνωμένο Βασίλειο στη Longannet Mine βάσει του άρθρου 3 της απόφασης αριθ. 3632/93/EΚΑΧ πρόκειται να καλυφθεί μέρος της διαφοράς μεταξύ κόστους παραγωγής και τιμής πώλησης του άνθρακα, στην οποία συμφώνησαν ελεύθερα τα συμβαλλόμενα μέρη με βάση τις συνθήκες που επικρατούν στην παγκόσμια αγορά για τον άνθρακα τρίτων χωρών παρεμφερούς ποιότητας.

(6) Η Επιτροπή έχει ήδη επιτρέψει στο Ηνωμένο Βασίλειο να χορηγήσει ενίσχυση λειτουργίας στη Longannet Mine βάσει του άρθρου 3 της απόφασης αριθ. 3632/93/EΚΑΧ ύψους 17462000 λιρών στερλινών για την περίοδο από 17 Aπριλίου έως 31 Δεκεμβρίου 2000(4) και ενίσχυση ύψους 18318000 λιρών στερλινών για το 2001(5). Σύμφωνα με το άρθρο 3 παράγραφος 2 της απόφασης αριθ. 3632/93/EΚΑΧ, η Επιτροπή είχε την άποψη ότι η ενίσχυση που πρότεινε να χορηγήσει το Ηνωμένο Βασίλειο αποσκοπούσε στη βελτίωση της οικονομικής βιωσιμότητας της συγκεκριμένης μονάδας παραγωγής με μείωση του κόστους παραγωγής της μονάδας. Σύμφωνα με το σχέδιο αναδιάρθρωσης, η ενίσχυση θα βοηθούσε τη Longannet Mine να αποβεί βιώσιμη, επιτρέποντάς της να συνεχίσει τις δραστηριότητές της πέραν του 2002 χωρίς κρατική επιχορήγηση.

(7) Η ενίσχυση όμως που ενέκρινε η Επιτροπή για τη Longannet Mine κάλυψε μέρος μόνον των απωλειών λειτουργίας των περιόδων που προαναφέρθηκαν. Η άμεση απόσβεση που προβλέπεται στο σημείο 2 στοιχείο γ) του εντύπου A στο παράρτημα 1 της απόφασης αριθ. 341/94/EΚΑΧ της Επιτροποής(6) δεν καλύπτεται με κρατικές ενισχύσεις. Αποκλειόμενης αυτής της επιλέξιμης δαπάνης, στόχος του Ηνωμένου Βασιλείου ήταν να ελαχιστοποιηθεί το ύψος της ενίσχυσης προς τη Longannet Mine. H επαρκής χρηματοδοτική στήριξη από πλευράς των μετόχων θα συμβάλει στην εξισορρόπηση των αποτελεσμάτων εκμετάλλευσης της Longannet Mine.

(8) Απρόβλεπτα γεωλογικά προβλήματα, καθώς και μεγάλες πλημμύρες, προκάλεσαν πρόσφατα σημαντικές απώλειες παραγωγής. Αυτές οι προσωρινές απώλειες που οφείλονται σε εξαιρετικές περιστάσεις οδήγησαν σε σοβαρές δημοσιονομικές δυσχέρειες. Για να εξασφαλισθεί η επιβίωση της Longannet Mine, επείγει επομένως το θέμα να της διοχετευθούν πρόσθετοι πόροι έτσι ώστε να αποφευχθεί το κλείσιμο του ορυχείου λόγω αφερεγγυότητας.

(9) Σύμφωνα με την κοινοποίηση της 8ης Αυγούστου 2001, οι δημοσιονομικές δυσχέρειες της Longannet Mine οφείλονται σε εξαιρετικές περιστάσεις και άρα αναμένεται να είναι πρόσκαιρες. Έτσι, εάν μειωθεί το κόστος παραγωγής του ορυχείου, δεν διακυβεύονται οι προοπτικές οικονομικής βιωσιμότητάς του. Με βάση τις αποφάσεις 2001/217/EΚΑΧ και 2001/683/EΚΑΧ, το Longannet Mine εξακολουθεί επομένως να είναι σε θέση να συνεχίσει τις δραστηριότητές του πέραν του 2002 χωρίς άλλη κρατική επιχορήγηση. Μετά από εξέταση των σεισμικών μελετών από ανεξάρτητο εμπειρογνώμονα και έλεγχο που πραγματοποιήθηκε στον τόπο παραγωγής, επιβεβαιώθηκε ότι το Longannet Mine διαθέτει επαρκή αποθέματα μεταλλεύματος τα οποία της επιτρέπουν να συνεχίσει τη λειτουργία της έως τα τέλη του 2002 υπό ευνοϊκές οικονομικές συνθήκες.

(10) Σύμφωνα με το άρθρο 3 παράγραφος 1 πρώτο εδάφιο της απόφασης αριθ. 3632/93/EΚΑΧ, η ενίσχυση ανά τόνο που κοινοποιήθηκε δεν υπερβαίνει τη διαφορά μεταξύ κόστους παραγωγής και προβλεπόμενων εσόδων για την περίοδο από 17 Aπριλίου έως 31 Δεκεμβρίου 2000, ή για το 2001.

(11) Με βάση όσα προαναφέρθηκαν και τις πληροφορίες που παρείχε το Ηνωμένο Βασίλειο, η πρόσθετη ενίσχυση ύψους 5397000 λιρών στερλινών που σκοπεύει να χορηγήσει το Ηνωμένο Βασίλειο στο Longannet Mine για την περίοδο από 17 Aπριλίου έως 31 Δεκεμβρίου 2000 και για το 2001 είναι συμβιβάσιμη με την απόφαση αριθ. 3632/93/EΚΑΧ, και συγκεκριμένα με τα άρθρα 2 και 3.

III

(12) Με το ποσό των 1031066 λιρών στερλινών που σκοπεύει να χορηγήσει το Ηνωμένο Βασίλειο στην Aberpergwm Colliery βάσει του άρθρου 3 της απόφασης αριθ. 3632/93/EΚΑΧ πρόκειται να καλυφθεί η διαφορά μεταξύ κόστους παραγωγής και τιμής πώλησης του άνθρακα, στην οποία συμφώνησαν ελεύθερα τα συμβαλλόμενα μέρη με βάση τις συνθήκες που επικρατούν στην παγκόσμια αγορά άνθρακα τρίτων χωρών παρεμφερούς ποιότητας.

(13) Το ορυχείο είχε κλείσει τελείως το 1986 και μόνον μετά από μεγάλες επενδυτικές προσπάθειες άρχισε να αναπτύσσει νέες δραστηριότητες. Μετά από το προπαρασκευαστικό έργο του 1996, άρχισε και πάλι να λειτουργεί τον Ιούλιο του 2000. Ωστόσο, οι εξορυκτικές δραστηριότητες του Aberpergwm Colliery θα αποβούν σημαντικότερες τελικά μόνον από το 2001, με παραγωγή που υπολογίζεται σε 66800 ΤΙΑ(7).

(14) Τα μέτρα εκσυγχρονισμού των συνθηκών εξόρυξης που υπολείπονται να ληφθούν θα βελτιώσουν σταθερά τους οικονομικούς όρους εκμετάλλευσης. Έτσι, το κόστος παραγωγής, το οποίο το 2000 ανήλθε σε [...](8) λιρών στερλινών/GJ(9), αναμένεται να μειωθεί σημαντικά και το 2002 -με τιμές του 1999- αναμένεται ότι δεν θα υπερβεί το όριο οικονομικής βιωσιμότητας της 1,15 λιρών στερλινών/GJ που θέτει το σχέδιο αναδιάρθρωσης της ανθρακοβιομηχανίας του Ηνωμένου Βασιλείου. Επίσης, σύμφωνα με τις προβλέψεις έως το 2004, η συνεχής μείωση του κόστους παραγωγής θα οδηγήσει σε σταθερή βελτίωση της οικονομικής βιωσιμότητας του ορειχείου πέραν του 2002.

(15) Ανεξάρτητος εμπειρογνώμονας εκπόνησε κατ' αίτησιν των αρχών του Ηνωμένου Βασιλείου τεχνική έκθεση στην οποία εξετάζονται οι δυνατότητες των μέτρων εκσυγχρονισμού, εξορθολογισμού και αναδιάρθρωσης που έθεσε σε εφαρμογή το Aberpergwm Colliery για να βελτιώσει την οικονομική του βιωσιμότητα. Στην εκπόνηση της έκθεσης, ο εμπειρογνώμονας έλαβε υπόψη του τις γεωλογικές και τεχνικές συνθήκες εκμετάλλευσης και την ποιότητα του παραγόμενου άνθρακα στο συγκεκριμένο ορυχείο. Η έκθεση καταλήγει στο συμπέρασμα ότι τα διάφορα μέτρα ήταν συνεπή και ρεαλιστικά προκειμένου να επιτευχθεί το επιδιωκόμενο κόστος από τη μονάδα παραγωγής.

(16) Σύμφωνα με το άρθρο 3 παράγραφος 2 της απόφασης αριθ. 3632/93/EΚΑΧ, η ενίσχυση που προτείνει να χορηγήσει το Ηνωμένο Βασίλειο αποσκοπεί λοιπόν στη βελτίωση της οικονομικής βιωσιμότητας του Aberpergwm Colliery με σημαντική μείωση ταυτόχρονα του κόστους παραγωγής. Με την προοπτική μείωσης του κόστους παραγωγής και αύξησης των εσόδων, η ενίσχυση θα επιτρέψει στη μονάδα παραγωγής να καταστεί ανταγωνιστική έτσι ώστε να εξασφαλισθεί ότι θα συνεχίσει τις δραστηριότητές της πέραν του 2002 χωρίς κρατική επιχορήγηση.

(17) Tο σχέδιο που πρότεινε η εταιρεία, και πιο συγκεκριμένα το γεγονός ότι η χρηματοδοτική ενίσχυση που είναι αναγκαία για την αναδιάρθρωση είναι προσωρινού χαρακτήρα, θα επιτρέψει την προοδευτική μείωση της ενίσχυσης, σύμφωνα με το άρθρο 2 παράγραφος 1 πρώτο εδάφιο της απόφασης αριθ. 3632/93/EΚΑΧ.

(18) Σύμφωνα με το άρθρο 3 παράγραφος 1 πρώτο εδάφιο της απόφασης αριθ. 3632/93/EΚΑΧ, η ενίσχυση ανά τόνο που κοινοποιήθηκε δεν υπερβαίνει τη διαφορά μεταξύ κόστους παραγωγής και προβλεπόμενων εσόδων για την περίοδο που καλύπτει η ενίσχυση.

(19) Η Επιτροπή επισημαίνει ότι ένας ελεγκτής βεβαίωσε ότι τα δημοσιονομικά δεδομένα που κοινοποίησε το Ηνωμένο Βασίλειο αντιστοιχούν επακριβώς στους λογαριασμούς της Anthracite Mining Ltd. Ο ελεγκτής δήλωσε επίσης ότι για τις προβλέψεις χρησιμοποιήθηκαν τα ίδια λογιστικά πρότυπα με εκείνα που χρησιμοποιούνταν πριν από την περίοδο που καλύπτει η ενίσχυση.

(20) Σύμφωνα με όσα προαναφέρθηκαν και με βάση τις πληροφορίες που παρείχε το Ηνωμένο Βασίλειο, η ενίσχυση που προτείνεται να χορηγηθεί για το 2001 στη μονάδα παραγωγής Aberpergwm Colliery είναι συμβιβάσιμη με την απόφαση αριθ. 3632/93/EΚΑΧ, και ιδίως με τα άρθρα 2 και 3.

IV

(21) Ζητείται από το Ηνωμένο Βασίλειο να διασφαλίσει ότι η ενίσχυση δεν θα προκαλέσει στρέβλωση του ανταγωνισμού και ότι δεν θα γίνουν διακρίσεις μεταξύ παραγωγών, αγοραστών ή καταναλωτών άνθρακα στην Κοινότητα.

(22) Σύμφωνα με το άρθρο 3 παράγραφος 1 τρίτο εδάφιο της απόφασης αριθ. 3632/93/EΚΑΧ και με τις διατάξεις της απόφασης 2001/114/EΚΑΧ, το Ηνωμένο Βασίλειο θα λάβει όλα τα μέτρα που είναι αναγκαία για να διασφαλίσει ότι το ποσό της ενίσχυσης που θα χορηγήσει σε κάθε μονάδα παραγωγής δεν θα οδηγήσει σε τιμές παράδοσης του κοινοτικού άνθρακα κατώτερες των τιμών άνθρακα τρίτων χωρών παρεμφερούς ποιότητας.

(23) Επίσης, σύμφωνα με το άρθρο 2 παράγραφος 2 της απόφασης αριθ. 3632/93/EΚΑΧ, η ενίσχυση πρέπει να εγγραφεί στον κρατικό προϋπολογισμό ή σε περιφεριακό ή τοπικό δημόσιο προϋπολογισμό ή να ενταχθεί σε αυστηρά ισοδύναμους μηχανισμούς.

(24) Σύμφωνα με το άρθρο 3 παράγραφος 1 δεύτερο εδάφιο και το άρθρο 9 παράγραφοι 2 και 3 της απόφασης αριθ. 3632/93/EΚΑΧ, η Επιτροπή οφείλει να ελέγξει εάν η ενίσχυση θα χρησιμοποιηθεί μόνον για τους σκοπούς που ορίζει το άρθρο 3 της εν λόγω απόφασης. Το αργότερο έως τις 30 Σεπτεμβρίου κάθε έτους, το Ηνωμένο Βασίλειο θα κοινοποιεί το ποσό της ενίσχυσης που όντως κατέβαλε το προηγούμενο έτος και θα δηλώνει τυχόν μεταβολές των ποσών που αρχικά είχε κοινοποιήσει. Τυχόν πληροφορίες που απαιτούνται για να επιβεβαιώνεται ότι πληρούνται τα κριτήρια που ορίζει το άρθρο 3 της απόφασης θα παρέχονται μαζί με την εν λόγω ετήσια έκθεση.

(25) Ζητείται από το Ηνωμένο Βασίλειο να αιτιολογήσει τυχόν αποκλίσεις από το σχέδιο αναδιάρθρωσης και από τις τις οικονομικές και δημοσιονομικές προβλέψεις που κοινοποίησε στην Επιτροπή στις 8 Aυγούστου και στις 3 Σεπτεμβρίου 2001. Εάν μάλιστα αποδειχθεί ότι οι όροι του άρθρου 3 παράγραφος 2 της απόφασης αριθ. 3632/93/EΚΑΧ δεν είναι δυνατόν να εκπληρωθούν, το Ηνωμένο Βασίλειο θα προτείνει στην Επιτροπή τα διορθωτικά μέτρα που πρέπει να ληφθούν,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/EΚΑΧ, να χορηγήσει ενίσχυση λειτουργίας ύψους 5397000 λιρών στερλινών στη μονάδα παραγωγής Longannet Mine για την περίοδο από 17 Aπριλίου έως 31 Δεκεμβρίου 2000 και για το 2001.

Επιτρέπεται επίσης στο Ηνωμένο Βασίλειο, υπό τους όρους του άρθρου 3 της απόφασης αριθ. 3632/93/EΚΑΧ, να χορηγήσει ενίσχυση λειτουργίας ύψους 1031066 λιρών στερλινών στη μονάδα παραγωγής Aberpergwm Colliery για το 2001.

Άρθρο 2

Tο Ηνωμένο Βασίλειο θα διασφαλίσει ότι η εγκρινόμενη ενίσχυση θα χρησιμοποιηθεί μόνον για τους σκοπούς που έχει δηλώσει στις κοινοποιήσεις του στις 8 Aυγούστου και 3 Σεπτεμβρίου 2001, και ότι θα επιστραφεί κάθε δαπάνη σχετιζόμενη με κάποιο από τα στοιχεία που καλύπτει η παρούσα απόφαση το οποίο διαγράφηκε, υπερτιμήθηκε ή αποτέλεσε αντικείμενο κατάχρησης.

Άρθρο 3

Με τη επιφύλαξη των υποχρεώσεων που ορίζει το άρθρο 9 παράγραφοι 1, 2 και 3 της απόφασης αριθ. 3632/93/EΚΑΧ, το Ηνωμένο Βασίλειο θα κοινοποιήσει, το αργότερο έως τις 30 Σεπτεμβρίου 2002, το ποσό της ενίσχυσης που κατέβαλε για την περίοδο από 17 Aπριλίου έως 31 Δεκεμβρίου 2000 και για το 2001.

Άρθρο 4

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες, 17 Οκτωβρίου 2001.

Για την Επιτροπή

Loyola De Palacio

Αντιπρόεδρος

(1) ΕΕ L 329 της 30.12.1993, σ. 12.

(2) ΕΕ L 43 της 14.2.2001, σ. 27.

(3) ΕΕ L 210 της 3.8.2001, σ. 32.

(4) ΕΕ L 81 της 21.3.2001, σ. 31.

(5) ΕΕ L 241 της 11.9.2001, σ. 10.

(6) ΕΕ L 49 της 19.2.1994, σ. 1.

(7) ΤΙΑ = τόνος ισοδυνάμου άνθρακα.

(8) Εμπιστευτικές πληροφορίες.

(9) 1 τόνος ισοδυνάμου άνθρακα (ΤΙΑ) = 29,302 gigajoules (GJ).